CELEX: 32017D0727
Language: fi
Date: 2017-03-23 00:00:00
Title: Komission täytäntöönpanopäätös (EU) 2017/727, annettu 23 päivänä maaliskuuta 2017, Euroopan parlamentin ja neuvoston direktiivin 2008/106/EY mukaisesta Montenegron tunnustamisesta merenkulkijoiden koulutus- ja pätevyyskirjajärjestelmien osalta (tiedoksiannettu numerolla C(2017) 1815) (ETA:n kannalta merkityksellinen teksti. )

25.4.2017   
            
            
               FI
            
            
               Euroopan unionin virallinen lehti
            
            
               L 107/31
            
         KOMISSION TÄYTÄNTÖÖNPANOPÄÄTÖS (EU) 2017/727,
   annettu 23 päivänä maaliskuuta 2017,
   Euroopan parlamentin ja neuvoston direktiivin 2008/106/EY mukaisesta Montenegron tunnustamisesta merenkulkijoiden koulutus- ja pätevyyskirjajärjestelmien osalta
   
      
         (tiedoksiannettu numerolla C(2017) 1815)
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon merenkulkijoiden vähimmäiskoulutuksesta 19 päivänä marraskuuta 2008 annetun Euroopan parlamentin ja neuvoston direktiivin 2008/106/EY (1) ja erityisesti sen 19 artiklan 3 kohdan,
   sekä katsoo seuraavaa:
   
               (1)
            
            
               Direktiivin 2008/106/EY mukaan jäsenvaltiot voivat päättää kelpuuttaa kolmansien maiden myöntämät merenkulkijoiden pätevyyskirjat edellyttäen, että komissio on tunnustanut kyseisen kolmannen maan. Tällaisten kolmansien maiden on täytettävä kaikki vaatimukset, jotka sisältyvät Kansainvälisen merenkulkujärjestön kansainväliseen merenkulkijoiden koulutusta, pätevyyskirjoja ja vahdinpitoa koskevaan vuoden 1978 yleissopimukseen, jäljempänä ’STCW-yleissopimus’.
            
         
               (2)
            
            
               Kreikka pyysi 29 päivänä maaliskuuta 2011 päivätyllä kirjeellä tunnustamisen myöntämistä Montenegrolle. Tämän pyynnön vuoksi komissio otti yhteyttä Montenegron viranomaisiin tehdäkseen arvioinnin Montenegron koulutus- ja pätevyyskirjajärjestelmästä, jotta voitaisiin varmentaa, täyttääkö Montenegro kaikki STCW-yleissopimuksen vaatimukset ja onko asianmukaiset toimenpiteet toteutettu pätevyyskirjoihin liittyvien petosten torjumiseksi. Arvioinnin ilmoitettiin pohjautuvan tuloksiin, jotka saataisiin Euroopan meriturvallisuusviraston, jäljempänä ’virasto’, tekemästä tosiseikkojen tarkastamisesta.
            
         
               (3)
            
            
               Helmikuussa 2012 tehdyn tarkastuksen tulosten perusteella ja ottaen huomioon Montenegron viranomaisten kesäkuussa 2013 toimittaman vapaaehtoisen korjaussuunnitelman komissio teki arvioinnin Montenegron koulutus- ja pätevyyskirjajärjestelmästä.
            
         
               (4)
            
            
               Arvioinnissa havaittiin useampia kohtia, jotka Montenegron viranomaisten olisi otettava asianmukaisella tavalla huomioon; ne liittyivät muun muassa puutteisiin kansallisissa säännöksissä, kuten puuttuviin säännöksiin eräiden kouluttajaryhmien pätevyysvaatimuksista ja riittämättömiin tai epätäydellisiin kelpoisuustodistuksia koskeviin vaatimuksiin sekä laadunvarmistusmenettelyihin ja koulutusohjelmiin. Sen vuoksi katsottiin välttämättömäksi, että virasto tekee lisätarkastuksen, mikä tapahtui maaliskuussa 2015.
            
         
               (5)
            
            
               Lisätarkastuksen jälkeen Montenegron viranomaiset toimittavat marraskuussa 2015 päivitetyn korjaussuunnitelman. Toukokuussa 2016 komissio toimitti Montenegron viranomaisille maaliskuussa 2015 tehdyn tarkastuksen tuloksiin perustuvan arviointiraportin, jossa oli otettu huomioon myös päivitetty korjaussuunnitelma; samassa yhteydessä komissio pyysi lisäselvityksiä, jotka Montenegron viranomaiset toimittivat heinä-, syys- ja lokakuussa 2016.
            
         
               (6)
            
            
               Kaikkien saatujen tietojen perusteella voidaan päätellä, että Montenegron viranomaiset ovat toteuttaneet tarvittavat toimenpiteet Montenegron merenkulkijoiden koulutus- ja pätevyyskirjajärjestelmän saattamiseksi STCW-yleissopimuksen vaatimusten mukaiseksi myös asianmukaisia todistusasiakirjoja koskevien määräysten osalta.
            
         
               (7)
            
            
               Montenegro on erityisesti hyväksynyt uutta lainsäädäntöä kansallisiin säännöksiin liittyvien todettujen puutteiden korjaamiseksi, päivittänyt hallinnollisten ja merialan koulutuslaitostensa laadunvarmistusmenettelyjä sekä merialan koulutuslaitostensa opetussuunnitelmia ja koulutusohjelmia.
            
         
               (8)
            
            
               Arvioinnin lopulliset tulokset osoittavat, että Montenegro noudattaa STCW-yleissopimuksen vaatimuksia ja että se on toteuttanut asianmukaiset toimenpiteet pätevyyskirjaan liittyvien petosten torjumiseksi.
            
         
               (9)
            
            
               Jäsenvaltioille toimitettiin raportti arvioinnin tuloksista.
            
         
               (10)
            
            
               Tässä päätöksessä säädetyt toimenpiteet ovat meriturvallisuutta ja alusten aiheuttaman pilaantumisen ehkäisemistä käsittelevän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Direktiivin 2008/106/EY 19 artiklan soveltamiseksi Montenegro tunnustetaan merenkulkijoiden koulutus- ja pätevyyskirjajärjestelmien osalta.
   2 artikla
   Tämä päätös on osoitettu kaikille jäsenvaltioille.
   
      Tehty Brysselissä 23 päivänä maaliskuuta 2017.
      
         
            Komission puolesta
         
         Violeta BULC
         
            Komission jäsen
         
      
   
   
      (1)  EUVL L 323, 3.12.2008, s. 33.